Paniekknoppie slaan groot prys los | Netwerk24
Deur Brümilda Swartbooi 17 September 2018 06:00
'n Worcesteriet en sy Kaapse mede-ontwerper se veiligheidsknoppie het 'n groot prys losgeslaan.
Herman Bester van Worcester en Anton Swanevelder van Kaapstad se veiligheidspaniekknoppie is as die wenner in Santam se innoverende veiligheidsidees-veldtog vir 2018 aangewys.
Standard het met Herman gesels en hy verduidelik: "Die paniekknoppie staan bekend as MyLifeLine en is beskikbaar in die vorm van 'n horlosie of paniekknoppie."
Herman motiveer die inspirasie agter die veiligheidsknoppie: "Ons wou mense, ons geliefdes ingesluit, help wanneer hulle ooit in nood of gevaar sou verkeer en nie in staat sou wees om om hulp te roep nie."
Volgens Herman is die toestel nie ingewikkeld nie en dit kan deur enigiemand gebruik word. Die toestel kan soos 'n horlosie om die arm gedra word. Indien die draer hom in 'n noodsituasie bevind, moet hy/sy die knoppie vir drie sekondes druk om 'n panieksein na MyLifeLine te stuur.
'n Beheerkameroperateur bel dan die persoon om die aard van die noodgeval vas te stel. 'n SMS word ook aan die gebruiker se noodkontakte gestuur.
"Een van ons groot bekommernisse oor sekerheid is dat 'n effektiewe medium vir die eskalasie van 'n noodsituasie nie bestaan wanneer mense buite die bereik van huisalarms is nie – veral wanneer hulle ook nie toegang tot 'n selfoon het nie," sê Herman.
"Ons hoofdoel was om 'n stelsel op die been te bring wat onafhanklik van huisalarms en selfone is. Die eenhede moet dus self deur 'n beheerkamer kan kommunikeer."